KIRJALLINEN KYSYMYS E-3528/97 komissiolle esittäjä(t): Jaak Vandemeulebroucke (ARE) (12. marraskuuta 1997)

Aihe: Liha-alan petoksia harjoittavien kansainvälisten verkkojen vastainen taistelu ja eliminointi sekä brittiläisen naudanlihan luvaton vienti ja vientilupien myöntäminen

Unionissa on seurattu koko kesän ajan jännityksellä kertomuksia sellaisten kansainvälisten verkkojen toiminnasta, jotka ovat erikoistuneet liha-alan petoksiin ja brittiläisen lihan (ja lihatuotteiden) vientikiellon langettamisen jälkeen myös brittiläisen lihan laittomaan tuontiin. Kaiken lisäksi nämä rikolliset järjestöt ovat onnistuneet saamaan lupia laittoman lihan viennille kolmansiin maihin. Tällainen toiminta vahingoittaa Euroopan koko lihateollisuuden uskottavuutta ja vaarantaa hyvät kauppasuhteet kolmansiin maihin. Jotkut kolmannet maat ovat jo ilmoittaneet lopettavansa tämän alan kaupan EU:n kanssa.

1. Voiko komissio vahvistaa, että näiden petosten takana ovat kansainväliset verkot? Voiko se lisäksi ilmoittaa, missä jäsenmaissa nämä rikollisjärjestöt toimivat?

2. Voiko komissio ilmoittaa, oliko se tietoinen siitä, että Wingenessä toimivan Tragex-Gel nimisen yrityksen suojissa toimivat rikolliset ovat jo vuosikausia harjoittaneet tätä toimintaa käyttäen toisia yritysnimiä (BERO ja VAN POUCKE) ja että heitä epäillään muun muassa romanialaiseen lihaan liittyvistä, vuonna 1994 tehdyistä rikkomuksista sekä laittomasta lihan tuonnista USA:sta vuosina 1995 - 1996?

3. Jos komissio on tietoinen näistä seikoista, voiko se selvittää tarkemmin, miten nämä samat henkilöt ovat voineet nyt osallistua brittilihan laittomaan tuontiin? Voiko komissio selvittää, mikä on asianosaisten kansallisten viranomaisten vastuu ja voiko se antaa selityksen puutteille toisaalta jäsenvaltioiden välisessä kansainvälisessä yhteistyössä ja toisaalta jäsenvaltioiden ja komission välisessä yhteistyössä?

4. Voiko komissio vahvistaa, että erilaiset rikollisjärjestöt käyttävät hyväkseen 1 artiklaa komission 11. kesäkuuta 1996 tekemässä päätöksessä 96/362/EY ((EYVL L 139, 12.6.1996, s. 17. )), joka sisältää muutoksen komission päätöksen 96/239/EY ((EYVL L 78, 28.3.1996, s. 47. )) (nk. kauppasaartopäätös 27. maaliskuuta 1996) 1 artiklaan, minkä ansiosta Yhdistynyt kuningaskunta saattoi viedä ihmisravinnoksi tarkoitettuja lihatuotteita ja -valmisteita, mikäli ne olivat peräisin muualla kuin Yhdistyneessä kuningaskunnassa teurastetuista naudoista ja ne oli valmistettu eläinlääkärien valvonnan alaisissa laitoksissa? Voiko komissio vahvistaa, että tämä artikla toimii pohjana erilaisten rikollisjärjestöjen petoksille?

5. Voiko komissio selvittää, miksi alun perin tehtyä kauppasaartopäätöstä muutettiin tällä tavoin?

6. Voiko komissio vahvistaa, että rikollisjärjestöt käyttävät hyväkseen vientilupiin liittyviä säännöksiä kerätäkseen itselleen rahaa rikollisin keinoin? Jos näin on, voiko komissio ilmoittaa, mihin toimenpiteisiin se aikoo asiaan liittyen ryhtyä?

7. Voiko komissio ilmoittaa, onko se valmis käynnistämään laajan keskustelun sellaisten vientilupiin ja muihin avustustoimiin liittyvien säännösten välttämättömästä muuttamisesta, joita rikollisjärjestöt hyödyntävät toimintansa rahoittamisessa?

8. Voiko komissio ilmoittaa, mitä mieltä se on tällaisen kansainvälisen rikollisuuden vastaisesta taistelusta ja mitä toimenpiteitä se ehdottaa siihen liittyen?

Komission jäsenen Anita Gradinin komission puolesta antama vastaus (6. tammikuuta 1998)

1. Komissio on tietoinen siitä, että eri jäsenvaltioista (Belgia, Saksa, Irlanti, Alankomaat ja Yhdistynyt kuningaskunta) peräisin olevat yritykset ovat osallistuneet brittiläisen naudanlihan kaupassa tehtyihin petoksiin.

2. Komissio on selvillä siitä, että osa kauppaan osallistuneista on syyllistynyt vastaavanlaisiin petoksiin aikaisemmin käyttäen toisia yritysnimiä. Jäsenvaltioiden tulliviranomaiset ovat todenneet useita säännösten rikkomisia tutkimuksissa, joiden koordinoinnista komissio on vastannut. Joitakin tapauksia on lisäksi parhaillaan Belgian oikeusviranomaisten käsiteltävinä. Oikeuskäsittelyt ovat edelleen vireillä. Nämä aikaisemmat tapaukset eivät kuitenkaan koske brittiläisen lihan luvatonta, kauppasaarron vastaista vientiä.

3. Siitä huolimatta, että viranomaiset olivat todenneet säännösten rikkomisia 2 kohdassa mainitun mukaisesti, eräät toimijat saattoivat jatkaa petollista toimintaansa. Komissio on näiden tapausten osalta todennut, että asianomaiset jäsenvaltiot eivät olleet vahvistaneet valvontatoimiaan.

4. ja 5. Tietyistä BSE:hen liittyvistä kiireellisistä suojatoimenpiteistä 27 päivänä maaliskuuta 1996 tehdyn komission päätöksen 96/239/EY 1 artiklassa kiellettiin nautaeläinten lihan ja niistä saatujen tuotteiden vienti Yhdistyneestä kuningaskunnasta, mikäli ne olivat peräisin Yhdistyneessä kuningaskunnassa teurastetuista naudoista. Kielto ei koskenut Yhdistyneen kuningaskunnan ulkopuolella teurastettujen nautaeläinten lihaa ja niistä saatuja tuotteita. Tietyistä BSE:hen liittyvistä kiireellisistä suojatoimenpiteistä tehdyn päätöksen 96/239/EY muuttamisesta 11 päivänä kesäkuuta 1996 tehdyssä komission päätöksessä 96/362/EY lisättiin uusi 1 a artikla, johon sisältyivät määräykset tällaisia tuotteita käsittelevien laitosten hyväksymisestä ja luetteloinnista, luettelon toimittamisesta komissiolle ja muille jäsenvaltioille sekä terveystodistuksista. Päätöksessä asetettiin myös erityisvaatimus yhteisön tarkastuksista sen todentamiseksi, että päätöksen määräyksiä sovelletaan.

Komission tietoon ei ole tähän mennessä tullut, että komission päätöksen 96/239/EY 1 a artiklaa, sellaisena kuin se on muutettuna komission päätöksellä 96/362/EY, olisi käytetty sääntöjenvastaisesti hyväksi.

6. Komissio on tietoinen siitä, että eräät toimijat yrittävät käyttää maataloustuotteiden vientitukijärjestelmää sääntöjenvastaisesti hyväkseen viedessään tuotteitaan kolmansiin maihin. Komissio on pyytänyt jäsenvaltioita antamaan tältä osin tarpeelliset tiedot niissä puitteissa, jotka on määritelty eräiden EMOTR:n tukiosastosta rahoitettujen toimien edunsaajien osalta toteutettavista toimenpiteistä 22 päivänä kesäkuuta 1995 annetussa neuvoston asetuksessa (EY) N:o 1469/95 ((EYVL L 145, 29. 6.1995. )) ja eräiden EMOTR:n tukiosastosta rahoitettujen toimien edunsaajien osalta toteutettavista toimenpiteistä annetun neuvoston asetuksen (EY) N:o 1469/95 soveltamista koskevista yksityiskohtaisista säännöistä 24 päivänä huhtikuuta 1996 annetussa komission asetuksessa (EY) N:o 745/96 ((EYVL L 102, 25. 4.1996. )).

7. Siltä osin kuin on kysymys maataloustuotteiden vientituista, tukea tai muita taloudellisia suorituksia saavien maataloustuotteiden viennin yhteydessä suoritettavasta valvonnasta on annettu neuvoston asetus (ETY) N:o 386/90 ((EYVL L 42, 16. 2.1990, muutettuna asetuksella (EY) N:o 163/94, EYVL L24, 29.1.1994. )). Tämän asetuksen pohjalta on vientitukea saavia maataloustuotteita koskevan riskinarvioinnin perusteista säädetty komission asetuksessa (ETY) N:o 3122/94 ((EYVL L 330, 21.12.1994. )) sekä käsitelty saatujen kokemusten perusteella uudelleen yksityiskohtaisia sääntöjä viennin yhteydessä tehtävän fyysisen tarkastuksen osalta (komission asetus (ETY) N:o 2030/90 ((EYVL L 186, 18. 7.1990. )), joita on parannettu vuonna 1995 (komission asetus (EY) N:o 2221/95 ((EYVL L 224, 21. 9.1995, muutettuna asetuksella (EY) N:o 1167/97, EYVL L 169, 27.6.1997. ))).

Maataloustuotteiden vientitukijärjestelmän yhteydessä on komission asetuksen (EY) 2945/94 ((EYVL L 310, 3.12.1994. )) nojalla otettu lisäksi käyttöön seuraamusjärjestelmä sekä perusteettomasti maksettujen summien takaisinmaksua koskevat yksityiskohtaiset säännöt. Maataloustuotteiden vientitukijärjestelmän soveltamista koskevista yhteisistä yksityiskohtaisista säännöistä annetun asetuksen (ETY) N:o 3665/87 muuttamisesta 20 päivänä helmikuuta 1997 annetulla komission asetuksella (EY) N:o 313/97 on otettu käyttöön toimenpiteitä tiettyjen kaupan vinoutumien ehkäisemiseksi ((EYVL L 51, 21. 2.1997. )).

Laittoman kaupan torjumiselle on olemassa oikeusperusta ja sitä koskevia sääntöjä on vahvistettu ja vahvistetaan lainsäädännön parantamista koskevan prosessin yhteydessä. Näiden sääntöjen tehokkuus riippuu siitä, miten jäsenvaltiot soveltavat niitä ja erityisesti jäsenvaltioiden suorittamista tarkastuksista. Tämän vuoksi komissio ei aio käynnistää laajaa keskustelua sääntöjen muuttamisesta. On kuitenkin selvää, että komissio seuraa tarkoin sääntöjen asianmukaista soveltamista jäsenvaltioissa.

8. Komissiolle on ensisijaisen tärkeää, että jäsenvaltiot vahvistavat suorittamaansa valvontaa komission operationaalisen tuen avulla. Komissiolla on lisäksi tärkeä rooli tiedonvaihdossa ja oikeusmenettelyjen seurannassa.

Euroopan yhteisöjen taloudellisten etujen suojaamisesta annetun neuvoston asetuksen (EY, Euratom) N:o 2988/95 ((EYVL L 312, 23.12.1995. )) ja neuvoston asetuksen (Euratom, EY) N:o 2185/96 ((EYVL L 292, 15.11.1996. )) hyväksyminen vahvistaa yleisellä tasolla sekä tarkastusten että hallinnollisten toimenpiteiden ja seuraamusten oikeusperustaa. Yhteisöjen taloudellisten etujen suojaamista koskevasta yleissopimuksesta ((EYVL C 316, 27.11.1995. )) ja siihen liitetyistä kahdesta pöytäkirjasta ((EYVL C 313, 23.10.1996, EYVL C 221, 19.7.1997. )) on sovittu neuvostossa, ja niiden ratifioimiseen on sitouduttu poliittisesti ennen vuoden 1998 puoliväliä. Myös nämä säädökset auttaisivat komissiota ja jäsenvaltioita tämänkaltaisen kansainvälisen rikollisuuden torjunnassa ja rankaisemisessa. Neuvoston 28 päivänä huhtikuuta 1997 hyväksymään järjestäytyneen rikollisuuden torjuntaa koskevaan toimintasuunnitelmaan ((EYVL C 251, 15. 8.1997. )) sisältyy lisäksi useita toimenpiteitä, kuten poliisin, oikeusviranomaisten ja tullin käytännön yhteistyö, joita komissio tukee voimakkaasti.